তিন-চার দশক আগেও বাঙালির রান্নাঘরে বিনস, ক্যাপসিকাম মঙ্গলগ্রহের বস্তু বলে অনেকের মনে হত। এই দুই সব্জি এখন যেমন অবিচ্ছেদ্য হয়ে পড়েছে অনেকটা সেভাবেই হেঁশেলে ঢুকেছে ব্রকোলি। ফুলকপির মতো, শুধু ফুলটাই সবুজ রংয়ের। স্বাদেও অন্যরকম। পুষ্টিগুণে সমৃদ্ধ এই সব্জির ব্যবহার বাড়ছে স্যালাড, সব্জি ডাল, পকোড়ার মতো পদে। মানুষের এই রুচি বদলের পিছনে অন্যতম বড় ভূমিকা নিয়েছেন উত্তর চব্বিশ পরগনার একাধিক এলাকার চাষিরা। আমডাঙা, গোপালনগর, হাবরা, গাইঘাটা, মছলন্দপুরের মতো জায়গায় এখন ব্রকোলির রমরমা। বীজ ফেলা থেকে মাস চারেকের মধ্যে এই সব্জি তৈরি হয়। কয়েক বছর আগে ব্যক্তিগত উদ্যোগে চাষ শুরু হলেও এখন জেলার উদ্যানপালন দফতর বেশ কয়েক জায়গায় ব্রকোলির বীজ দেওয়ার পর থেকে চাষযোগ্য জমির পরিমাণটা দ্রুত বাড়ছে।